Fredericia, den 20.august 2026

Høringssvar vedrørende omlægning af kommunale busruter
På vegne af skolebestyrelsen og elevrådet ved Fjordbakkeskolen

Kære Fredericia Kommune.
Fjordbakkeskolens skolebestyrelse og elevråd takker for muligheden for at afgive høringssvar vedrørende forslagene til omlægning af de kommunale busruter. Vi har forståelse for ønsket om at skabe et mere effektivt og robust busnet med kortere rejsetider og bedre betjening af de mest benyttede stoppesteder, som også fremgår af kommunens materiale.
Vi ønsker imidlertid at gøre opmærksom på en række væsentlige konsekvenser af de foreslåede ændringer – særligt for elever fra Skærbæk og Taulov.

Linje 8 – elever fra Skærbæk
Den foreslåede køreplan giver anledning til alvorlig bekymring for elever, der benytter bus fra Skærbæk.
Hvis bussen ankommer til Elbohallen kl. 8.12, har eleverne herefter omkring 10 minutters gang, før de er på skolens matrikel. Det betyder, at eleverne reelt ikke kan nå frem til skolens starttidspunkt på en hensigtsmæssig måde.
Det er særligt problematisk, fordi eleverne ikke blot skal transporteres til Taulov, men også skal kunne nå fra stoppestedet til skolen på en sikker og realistisk måde.


Linje 4 – betjening af den nordlige del af Taulov
Vi er samtidig bekymrede over den foreslåede linjeføring for linje 4.
Med den nye linjeføring risikerer den nordlige del af Taulov at miste en væsentlig del af den kollektive trafikbetjening. Det gælder blandt andet Taulov Station og området omkring lægehuset.
Konsekvensen er ikke alene, at skoleelever får dårligere transportmuligheder. Det vil også ramme en bredere gruppe af borgere, som er afhængige af bussen for at komme til fx station, læge, skole og andre lokale tilbud.
Vi mener derfor, at busnettet bør vurderes ud fra mere end alene elevernes transportbehov. En velfungerende kollektiv trafik er også en vigtig forudsætning for sammenhængskraft og mobilitet for borgere i Taulov og Skærbæk.
Det nuværende materiale viser, at linje 4 i dag betjener blandt andet Taulov Station og stoppestedet ved skolen med faste afgange.



Et alternativ: Ringruter
Hvis målet er at skabe et robust og sammenhængende bybusnet, som i højere grad tilgodeser Taulov, Skærbæk og uddannelsesområdet i Erritsø, vil skolebestyrelsen derfor opfordre til, at man overvejer en model med ringruter svarende til den struktur, der fandtes før 2011.

Vi foreslår følgende:
Linje 4
Afgang fra Banegården omkring minuttal 15 med en styrkeprofil frem til middag:
Banegården → Teknikervej → Energinet → Skærbæk → Elbohallen → Skolen → Taulov Station → Transportcenter → Vejlevej → Banegården.

På denne måde vil bussen fortsat skabe en direkte forbindelse mellem de centrale funktioner i området og samtidig betjene både Skærbæk og Taulov.

Linje 8
I modsat retning med afgang fra Banegården omkring minuttal 45 og med en styrkeprofil i eftermiddagstimerne.
Tanken er, at busserne mødes omkring minuttal 05 ved Taulov Station, så passagererne har mulighed for at skifte mellem de to linjer.
En sådan struktur vil samtidig kunne være med til at tilgodese forbindelser til og fra tog, herunder togankomster omkring minuttal 57 og 00.

Konsekvenser for elever og borgere
Hvis de foreslåede ændringer gennemføres i deres nuværende form, ser skolebestyrelsen blandt andet følgende umiddelbare konsekvenser:
· Skoleelever fra og til Skærbæk risikerer at skulle cykle eller gå fra fx Adelvej/Tingvejen til skolen
· Der vil ikke være en direkte busforbindelse mellem Skærbæk og blandt andet biblioteket, kirken, skolen, Taulov Station og lægehuset
· Der vil ikke være en direkte forbindelse mellem Taulov og fx Skærbæk Havn, Naturpark Lillebælt og Strandcaféen
· En række borgere vil dermed få vanskeligere adgang til centrale funktioner og fritids- og naturområder.

Ændring i linje 4 – elever fra Skærbæk
Omlægningen af den nuværende linje 4 til linje 8 er særligt problematisk for elever fra Skærbæk.
Med den foreslåede rute kommer eleverne ikke nærmere skolen end Elbohallen, hvilket betyder, at de fortsat har et betydeligt stykke til skolen.
Samtidig vil eleverne kunne ankomme til området op til 30 minutter før skolens åbningstid. Det betyder, at elever – herunder også yngre elever – skal opholde sig ved skolen i lang tid, før undervisningen og skoledagen reelt begynder.
Det forekommer uhensigtsmæssigt og er efter vores vurdering ikke en forbedring af elevernes transportforhold.

Busforbindelsen fra Fredericia
Den foreslåede omlægning for elever, der kommer med bus fra Fredericia, giver ligeledes anledning til bekymring.
Hvis bussen først ankommer omkring kl. 08.00, vil eleverne ikke kunne nå frem til undervisningens start til tiden.
Det er naturligvis ikke hensigtsmæssigt at planlægge en busforbindelse, som systematisk medfører, at elever kommer for sent til undervisningen.

Samlet vurdering
Skolebestyrelsen kan derfor ikke støtte de foreslåede omlægninger i deres nuværende form.
Vi mener, at en busforbindelse til en skole som minimum skal sikre, at eleverne kan komme til og fra skolen på en måde, der er praktisk, sikker og tilpasset skolens mødetider.
Samtidig bør den kollektive trafik i Taulov og Skærbæk tænkes bredere end alene som skoletransport. Busnettet skal også understøtte borgernes adgang til station, læge, skole, bibliotek, kirke, fritidsaktiviteter, arbejdspladser og naturområder.
Vi opfordrer derfor Fredericia Kommune til at genoverveje de foreslåede ændringer og undersøge muligheden for en mere sammenhængende løsning, eksempelvis med ringruter, som sikrer:
· at elever fra Skærbæk kommer tættere på skolen og kan nå undervisningen til tiden
· at elever ikke skal ankomme unødigt lang tid før skolens åbning
· at elever fra Fredericia kan ankomme i god tid inden undervisningens start
· at Taulov Station og den nordlige del af Taulov fortsat er betjent
· at borgere i Taulov og Skærbæk fortsat har adgang til centrale lokale funktioner
· at der skabes gode skiftemuligheder mellem busser og tog
· og at busnettet samlet set understøtter både skoleelever og øvrige borgere.

På den baggrund anbefaler skolebestyrelsen, at de foreslåede ændringer til busforbindelserne ikke gennemføres i deres nuværende form, men at der arbejdes videre med en løsning, der i højere grad sikrer sammenhæng, tilgængelighed og gode transportmuligheder for både elever og borgere i Taulov og Skærbæk.


Med venlig hilsen
Skolebestyrelsen og elevrådet ved Fjordbakkeskolen

